Sawise taun 1648 krajan Spanyol suda bangêt kuncarane, jalaran kêntekan daya dening mangun prang. Nederland ênggone ora ambruk iku jalaran saka dêdagangane ana ing Indhia wetan lan Indhia kulon. Jajahan Spanyol lan Portegal mêksa isih akèh, ana ing Amerikah lor lan Amerikah kidul, ing Pilippijnen (Spanyol) lan ing Indhu (Portegal). Ora suwe Spanyol pêpêrangan manèh, wasana banjur mlorot dadi nêgara kang kuwasane kêgolong cilik. Ing Duitschland iya pijêr ana pêpêrangan bae tu pêrang gêdhe, mulane nganti mèh rong atusan taun bisane pulih otot bayune. Mung Frankrijk kang saya mundhak-mundhak kuwasane, malah ngarah supaya putus-putusane digugua ing nêgara-nêgara Eropah kabèh, nanging luwih-luwih Repubilek lan Inggris mung tansah malang-malangi kêkarêpane Franktijk mau. Zwedên tanahe jêngkar, jiwane sêthithik, ngarah bisaa nguwasani ing Oostzee, awit ing kono wong dagang layar akèh. Inggris lan Nederland padha dene njangkah bisane kuwasa dhewe ana ing lautan. Jalaran saka iku kabèh, ing jaman candhake mangsa iku, pijêr ana pêpêrangan bae, ora ana uwis-uwise.[37]
